Vrae oor Bfn-verkeersman in tronk, met volle salaris | Netwerk24
Die Springbokke besef hulle het 'n paar verkeerde besluite geneem in die doodsnikke van Saterdag se toets teen Nieu-Seeland in Townsville.
Vrae oor Bfn-verkeersman in tronk, met volle salaris
Deur Marietjie Gericke 28 November 2018 20:40
'n Verkeersbeampte van Mangaung wat drie maande gelede tot sewe jaar tronkstraf gevonnis is weens bedrog en omkopery, kry glo steeds sy salaris – in die Grootvlei-tronk.
Rossouw Botes, DA-raadslid, sê hy het Woensdag verskeie vrae daaroor aan die stadsbestuurder, adv. Tankiso Mea, gestuur.
Rossouw Botes Foto: Marietjie Gericke
"Dit kan mos nie waar wees nie? Sy kollegas kla en is ontevrede oor wat aangaan. Terwyl hulle voldag hard vir hul salarisse moet werk, sit hy rustig in die tronk en kry nog sy betaling."
Botes sê in die swak geldelike toestand waarin die metro verkeer, is dit skokkend om te sien dat so iemand nog betaal word.
Die wet is baie duidelik daaroor: Só 'n persoon moet dissiplinêr verhoor en onmiddellik afgedank word as hy skuldig bevind is aan 'n groot oortreding.
Botes het gesê van die man se kollegas het by hom daaroor gekla en meen die amptenaar word beskerm.
Botes sê die DA het bewyse dat dit wel so is.
"Die afgelope week is weer vir ontvangs van sy betaalstrokie geteken. Sy kollegas teken daarvoor terwyl hy in die tronk is."
Die metro het by navraag gesê die amptenaar is wel onmiddellik afgedank nadat hy skuldig bevind is. Hy sê dit is onwaar dat die amptenaar steeds betaal word.
Meer oor: Mangaung-Metro | Adv. Tankiso Mea | Rossouw Botes | Tronkstraf | Salaris | Verkeersbeampte